Yesu Hã Mɛi Pii Na Lɛ yɛ Eshitee lɛ Sɛɛ | Yesu Wala Shihilɛ\nYESU HÃ ANA LƐ YƐ GBƐ NI YAA EMAO LƐ NƆ\nEGBELE ŊMALƐI LƐ ANAA ETSƆƆ EKASELƆI LƐ SHII ABƆ\nTOMA KPA ŊWANEJEE\nHɔgbaa leebi Nisan 16 lɛ, no mli lɛ kaselɔi lɛ efee gblinii. Amɛnuuu nɔ hewɔ ni amɛnaaa gbonyo lɛ yɛ bu lɛ mli lɛ shishi. (Mateo 28:9, 10; Luka 24:11) Fee sɛɛ nakai gbi lɛ, Kleopa kɛ kaselɔ kroko shi Yerusalem kɛmiiya Emao, ni jekɛmɔ aaafee kilomitai 11 lɛ.\nBe ni amɛnyiɛ gbɛ kɛyaa lɛ, amɛmiigba nɔ ni eba lɛ he sane. Kɛkɛ ni gbɔ ko bafata amɛhe. Ebi amɛ akɛ: “Mɛɛ saji nyɛkɛ hiɛdɔɔ susuɔ he yɛ nyɛteŋ be ni nyɛnyiɛ gbɛ lɛ nɔ lɛ?” Kleopa hã lɛ hetoo akɛ: “Ani gbɔ ji bo ni okome oyɔɔ he ko yɛ Yerusalem ni oleee nibii ni etee nɔ yɛ jɛmɛ yɛ gbii nɛɛ amli lɛ?” Gbɔ lɛ bi amɛ akɛ: “Mɛɛ nibii?”​—Luka 24:17-19.\nAmɛhã lɛ hetoo akɛ: “Nibii ni kɔɔ Yesu, Nazarenyo lɛ . . . he lɛ. . . . No mli lɛ wɔhiɛ kã nɔ akɛ nuu nɛɛ ji mɔ ni ato akɛ ebaakpɔ̃ Israel lɛ.”​—Luka 24:19-21.\nKleopa kɛ mɔ ni fata ehe lɛ tee nɔ amɛgba gbɔ lɛ nibii ni tee nɔ nakai gbi lɛ. Amɛkɛɛ lɛ akɛ yei komɛi tee gbonyo bu ni afu Yesu yɛ mli lɛ he, shi amɛyanaaa gbonyo lɛ, ni akɛ yei nɛɛ na naakpɛɛ nɔ ko​—ŋwɛibɔfoi jie amɛhe kpo tsɔɔ amɛ ni amɛkɛɛ amɛ akɛ Yesu hiɛ kã. Amɛkɛfata he akɛ mɛi krokomɛi hu tee gbonyo bu lɛ he, ni “amɛyana akɛ nɔ ni yei lɛ kɛɛ lɛ, nakai nɔŋŋ ni.”​—Luka 24:24.\nKaselɔi enyɔ lɛ nuuu nɔ ni eba lɛ shishi, ni amɛyiŋ efutu amɛ. Gbɔ lɛ wie kɛ nɔmimaa ni ekɛjaje amɛjwɛŋmɔ ni ejaaa ní hãaa amɛkɔ sane sɛɛ lɛ. Ekɛɛ amɛ akɛ: “Oo mɛi ni bɛ jwɛŋmɔ ni nyɛyɔɔ shɔ̃ɔ yɛ nyɛtsui mli akɛ nyɛaahe nibii fɛɛ ni gbalɔi lɛ wie lɛ nyɛye! Ani jeee sa esa akɛ Kristo lɛ ana nɔ nɛɛ ni ebote enunyam lɛ mli?” (Luka 24:25, 26) Etee nɔ etsɔɔ amɛ nibii babaoo ni kɔɔ Kristo lɛ he, ni yɔɔ Ŋmalɛi lɛ amli lɛ ashishi.\nNaagbee lɛ, amɛyi etɛ lɛ fɛɛ yashɛ he ko ni bɛŋkɛ Emao. Akɛni kaselɔi enyɔ lɛ miitao ale saji babaoo hewɔ lɛ, amɛkɛɛ gbɔ lɛ akɛ: “Okɛ wɔ ahi shi ejaakɛ je miina ni gbi lɛ miihe aba naagbee.” Ekpɛlɛ akɛ ekɛ amɛ baahi shi, ni amɛye nii. Be ni gbɔ lɛ sɔle ni ekumɔ aboloo lɛ mli ni ekɛhã amɛ lɛ, amɛyoo lɛ, shi elaaje yɛ amɛhiɛ. (Luka 24:29-31) Amrɔ nɛɛ amɛná nɔmimaa diɛŋtsɛ akɛ Yesu hiɛ kã!\nKaselɔi enyɔ lɛ kɛ miishɛɛ wie bɔ ni amɛnu he amɛhã lɛ he akɛ: “Ani wɔtsuii ahe edɔɔɔ la be ni ekɛ wɔ wieɔ yɛ gbɛ lɛ nɔ, ni egbeleɔ Ŋmalɛi lɛ anaa kwraa etsɔɔ wɔ lɛ?” (Luka 24:32) Amɛkɛ oyaiyeli ku amɛsɛɛ kɛtee Yerusalem, ni amɛyana bɔfoi lɛ kɛ mɛi krokomɛi lɛ yɛ jɛmɛ. Dani Kleopa kɛ mɔ ni fata ehe lɛ baabɔ amaniɛ lɛ, amɛnu ni mɛi krokomɛi miiwie akɛ: “Eji anɔkwale akɛ atee Nuŋtsɔ lɛ shi, ni ejie ehe kpo etsɔɔ Simon!” (Luka 24:34) Kɛkɛ ni mɛi enyɔ lɛ gba bɔ ni fee ni Yesu jie ehe kpo etsɔɔ amɛ lɛ. Lɛɛlɛŋ, amɛ hu amɛna Yesu.\nAgbɛnɛ lɛ, amɛ fɛɛ amɛnaa ekpɛ amɛhe​—kɛkɛ ni Yesu pue yɛ tsu lɛ mli! Amɛhiɛ fee amɛ yaa, ejaakɛ amɛŋamɔ shinai lɛ yɛ gbeyei ni amɛsheɔ Yudafoi lɛ hewɔ. Shi kɛ̃lɛ naa Yesu ni edamɔ amɛteŋ tuuntu. Ekɛ naajɔlɛ kɛɛ amɛ akɛ: “Toiŋjɔlɛ ahã nyɛ.” Shi gbeyei emɔmɔ amɛ. Taakɛ eba lɛ be ko ni eho lɛ, “amɛsusu akɛ amɛmiina mumɔ ko.”​—Luka 24:36, 37; Mateo 14:25-27.\nBɔ ni afee ni Yesu ahã amɛna akɛ jeee ninaa amɛnaa, ni jeee lamɔ hu amɛlaa, shi moŋ ehiɛ heloo gbɔmɔtso lɛ, ekɛ eniji kɛ enaji tsɔɔ amɛ ni ekɛɛ amɛ akɛ: “Mɛni hewɔ nyɛhao, ni mɛni hewɔ nyɛtsuii amli feɔ nyɛ kɔshikɔshi? Nyɛkwɛa miniji kɛ minaji, ejaakɛ mi diɛŋtsɛ ni; nyɛtaa mihe nyɛkwɛa, ejaakɛ mumɔ ko bɛ heloo kɛ wui tamɔ bɔ ni nyɛnaa akɛ miyɔɔ nɛɛ.” (Luka 24:36-39) Amɛmii shɛ amɛhe waa ni amɛnaa kpɛ amɛhe, shi amɛhiɛ miifee amɛ yaa lolo.\nYesu tee nɔ eye ebua amɛ koni amɛna akɛ ehiɛ kã lɛɛlɛŋ, ebi amɛ akɛ: “Ani nyɛyɛ nɔ ko ni ayeɔ yɛ biɛ?” Amɛhã lɛ nu mli loo kuku ko ni ashã, ni ehe ni eye. Kɛkɛ ni ekɛɛ amɛ akɛ: “Enɛɛmɛi ji miwiemɔi ni mikɛ nyɛ wie be ni mikɛ nyɛ yɔɔ lolo [dani migbo] lɛ, akɛ esa akɛ nibii fɛɛ ni aŋma yɛ mihe yɛ Mose Mla lɛ kɛ Gbalɔi lɛ kɛ Lalai lɛ amli lɛ aba mli.”​—Luka 24:41-44.\nYesu eye ebua Kleopa kɛ mɔ ni fata ehe lɛ ni amɛnu Ŋmalɛi lɛ ashishi, ni amrɔ nɛɛ eeye eebua mɛi fɛɛ ni ebua amɛhe naa yɛ jɛmɛ lɛ, ekɛɛ amɛ akɛ: “Nɛkɛ ji nɔ ni aŋma: akɛ Kristo lɛ baana nɔ, ni ebaate shi kɛjɛ gbohii ateŋ yɛ gbi ni ji gbi etɛ lɛ nɔ, ni egbɛ́i mli abaashiɛ tsuitsakemɔ kɛhã eshaifaa yɛ, yɛ jeŋmaji lɛ fɛɛ mli​—abaaje shishi kɛjɛ Yerusalem. Nyɛbaafee nibii nɛɛ ahe odasefoi.”​—Luka 24:46-48.\nYɛ yiŋtoo ko hewɔ lɛ, bɔfo Toma bɛ jɛmɛ. Yɛ gbii ni nyiɛ sɛɛ lɛ amli lɛ, mɛi krokomɛi lɛ kɛ miishɛɛ kɛɛ lɛ akɛ: “Wɔna Nuŋtsɔ lɛ!” Toma kɛɛ akɛ: “Kɛ́ minaaa plɛkoobii lɛ anajiaŋ yɛ edɛŋ ni mikɛ miwao wooo plɛkoobii lɛ anajiaŋ, ni mikɛ minine wooo eŋmawuiaŋ lɛ, miheŋ miyeŋ kɔkɔɔkɔ.”​—Yohane 20:25.\nGbii kpaanyɔ sɛɛ lɛ, kaselɔi lɛ kpe ekoŋŋ ni amɛŋamɔ shinai lɛ, shi Toma fata amɛhe agbɛnɛ. Yesu bapue yɛ amɛteŋ kɛ heloo gbɔmɔtso ni eŋa amɛ akɛ: “Toiŋjɔlɛ ahã nyɛ.” Yesu tsɔ ehe ehã Toma ni ekɛɛ lɛ akɛ: “Okɛ owao awo biɛ, ni okwɛ midɛ̃, ni oŋɔ onine owo miŋmawuiaŋ, ni okpa ŋwanejee lɛ, shi moŋ ohe oye.” Toma bo akɛ: “Mi-Nuŋtsɔ kɛ mi-Nyɔŋmɔ!” (Yohane 20:26-28) Anɔkwa, agbɛnɛ lɛ Toma ejeee he ŋwane dɔŋŋ akɛ Yesu hiɛ kã akɛ mumɔŋ gbɔmɔ ni damɔ Yehowa Nyɔŋmɔ najiaŋ.\nYesu kɛɛ lɛ akɛ: “Ni ona mi hewɔ lɛ, ohe oye? Mɛi ni enaaa ni kɛ̃lɛ amɛheɔ amɛyeɔ lɛ yɛ miishɛɛ.”​—Yohane 20:29.\nMɛɛ sane gbɔ ko bi kaselɔi enyɔ ni miiya Emao lɛ?\nMɛni hewɔ kaselɔi lɛ atsuii ahe dɔ la amrɔ nɔŋŋ lɛ?\nBe ni Kleopa kɛ mɔ ni fata ehe lɛ ku sɛɛ kɛtee Yerusalem lɛ, mɛɛ sane ni yɔɔ miishɛɛ amɛnu? Ni mɛni ba yɛ no sɛɛ?\nTe fee tɛŋŋ Toma yiŋ tsɔ yɛ naagbee mli akɛ Yesu hiɛ kã lɛ?\nAkɛni Yesu shitee lɛ ji Biblia ni he hiaa waa hewɔ lɛ, esa akɛ wɔle kɛji akɛ eba mli nakai lɛɛlɛŋ.\nKɛmaje Mɔ Ko Kɛmaje Mɔ Ko Yesu Hã Mɛi Pii Na Lɛ yɛ Eshitee lɛ Sɛɛ\njy yitso 135 bf. 306-307